Document ID: 32013R0298

PADOMES REGULA (ES) Nr. 298/2013
(2013. gada 27. marts),
ar ko groza Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 215. pantu,
ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu,
tā kā:
(1)
Ar Padomes Regulu (EK) Nr. 314/2004 (1) tiek īstenoti vairāki pasākumi, kas ir paredzēti Padomes Lēmumā 2011/101/KĀDP (2), tostarp konkrētu fizisku vai juridisku personu, vienību un organizāciju līdzekļu un saimniecisko resursu iesaldēšana.
(2)
Padome 2012. gada 23. jūlijā un 2013. gada 18. februārī secināja, ka mierīgs un ticams konstitucionālais referendums Zimbabvē būtu nozīmīgs pagrieziena punkts saistībā ar gatavošanos demokrātiskām vēlēšanām, kurš attaisnotu to, ka nekavējoties tiek apturēta lielākā daļa ES mērķtiecīgo ierobežojošo pasākumu, kas vērsti pret personām un vienībām.
(3)
Ņemot vērā 2013. gada 16. martā rīkotā Zimbabves konstitucionālā referenduma iznākumu, Padome ir nolēmusi apturēt ceļošanas aizliegumu un aktīvu iesaldēšanu, ko piemēro lielākajai daļai personu un vienību, kuras norādītas Lēmuma 2011/101/KĀDP I pielikumā. Apturēšana būtu jāpārskata reizi trijos mēnešos, ņemot vērā situāciju uz vietas.
(4)
Daži no minētajiem pasākumiem ir Līguma par Eiropas Savienības darbību piemērošanas jomā, tādēļ to īstenošanai ir nepieciešamas Savienības līmeņa reglamentējošas darbības, jo īpaši, lai nodrošinātu to, ka uzņēmēji visās dalībvalstīs tos piemēro vienādi.
(5)
Tāpēc attiecīgi būtu jāgroza Regula (EK) Nr. 314/2004.
(6)
Lai nodrošinātu šajā regulā paredzēto pasākumu iedarbīgumu, šai regulai ir jāstājas spēkā nākamajā dienā pēc tās publicēšanas,
IR PIEŅĒMUSI ŠO REGULU.
1. pants
Regulas (EK) Nr. 314/2004 6. panta piemērošana tiek apturēta līdz 2014. gada 20. februārim, ciktāl tas attiecas uz šīs regulas pielikumā uzskaitītajām personām un vienībām. Apturēšanu pārskata reizi trijos mēnešos.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 27. martā

Labels: 10
18
5